৯. সরকার নীতি নিয়েছে কথা দিয়ে দেশ পরিচালনার, কাজ দিয়ে নয়। আইনশৃঙ্খলা পরিস্থিতি কোনও অদৃশ্য বা বায়বীয় বিষয় নয়। তা দৃশ্যমান, দেখা যায়। ভালো হলে জনগণ দেখতে পেতেন, সরকারের কর্তাদের বারবার বলতে হতো না। বাংলাদেশের অর্থনীতির অবস্থা ভালো, মাথাপিছু আয় বেড়েছে- এসব অসত্য নয়। তবে এর পেছনে যতটা সরকারের অবদান তার চেয়ে অনেক বেশি অবদান দেশের সাধারণ মানুষের। কমপক্ষে ৭৬ হাজার কোটি টাকা পাচার হয়ে না গেলে, হাজার হাজার কোটি টাকার দুর্নীতি-লুটপাট না হলে, প্রকৃত অর্থেই দেশের অর্থনীতি ও জনগণের অবস্থা ভালো হতো। সাধারণ প্রবাসীরা দেশে অর্থ পাঠায়, সরকারের দুর্নীতি, নানা অব্যবস্থাপনায় সেই অর্থ পাচার হয়ে যায়, কয়েকজন ‘মৎস্য ব্যবসায়ী’ সেই অর্থের মালিক হয়ে যায়। এই দায় সম্পূর্ণরূপে সরকারের।